স্থানীয়রা জানান, গত বুধবার উপজেলার পারশিমলা গ্রামে কালিমণ্ডপে পূজা উপলক্ষে মণ্ডপ চত্বরে দিনব্যাপী মেলার আয়োজন করা হয়। এ মেলাকে ঘিরে মণ্ডপ সংলগ্ন পূর্বধারে ভুট্টা খেতে মদপানের আসর বসে। আসরের প্রধান হোতা ছিলেন পারশিমলা গ্রামের ওসমান গণির ছেলে ওষুধ ব্যবসায়ী আব্দুল মান্নান। স্থানীয় ১২-১৩ জন যুবক গভীর রাত পর্যন্ত সেখানে মদপান করেন। অতিরিক্ত মদপানে পারশিমলা গ্রামের মলয় কুমার সরকার (২৬), কুশকান্ত সরকার (২৪) সঞ্জয় কুমার (২৫), ফুলবর রহমান (২৮), আজাদ হোসেন (৩০), সায়েদ আলী (৩০), রতন কুমার (৩২), গৌতম কুমার (২৭) ও গোবিন্দ চন্দ্র (৪০), আবিদ্যপাড়া গ্রামের তাহের আলী (২৮) এবং নহলা কালুপাড়া গ্রামের এজাদুর রহমান (২৮) অসুস্থ হয়ে পড়েন। এদের মধ্যে মলয় সরকার শুক্রবার ভোর ৫টার দিকে মারা যান। এদিকে ওইদিন বিকেলে তাহের আলী গুরুতর অসুস্থ হয়ে পড়লে তাকে মান্দা উপজেলা স্বাস্থ্য কমপ্লেক্সে ভর্তি করানো হয়। কিন্তু অবস্থার অবনতি হলে তাকে রাজশাহী মেডিক্যাল কলেজ হাসপাতালে নেওয়ার পথে রাত ১টার দিকে মারা যান তিনি। এ ছাড়াও কুশকান্ত সরকার গুরুতর অসুস্থ হওয়ায় তাকে নওগাঁ সদর হাসপাতালে ভর্তি করা হয়েছে। তবে অন্যদের স্থানীয়ভাবে চিকিৎসা চলছে।